कल्याणकारी कोषको रकमबाट काठमाडौं, ललितपुर र रूपन्देहीमा पेट्रोल पम्प चलाइरहेको सेनाले सर्वसाधारण समेतलाई उपचार सेवा दिने भन्दै काठमाडौंको महाँकालस्थानमा ४५९ बेडको अस्पताल सञ्चालन गर्न २०७१ सालमा ऐतिहासिक–पुरातात्विक महत्वको त्रि–चन्द्र मिलिटरी हस्पिटल भवन भत्कायो । त्यो ठाउँमा बेसमेन्टसहित नौ तले भवन बनाउने काम सकिन लाग्दा जङ्गी अड्डाले अस्पतालको साटो व्यापारिक कम्प्लेक्सका रूपमा भाडामा लगाउन बोलपत्र आह्वान गर्‍यो । यो भवनको भाडासम्बन्धी विषय टुंगो नलाग्दै सेनाले बुटवलमा पनि ऐतिहासिक महत्वको टक्सार भत्काएर बनाइएको व्यापारिक भवन भाडामा लगाउन लागेको छ ।
